Plui grîs che blanc e neri. Cuintri de Atalanta l’Udin al mostre pe enesime volte la sô muse piês: chê di une scuadre flape e salacor ancje smonade, fate di zuiadôrs pôc atents – in difese e tal mieç dal cjamp – e inconcludents, a tacâ di Muriel, la delusion de zornade. La Atalanta e fâs la sô partide, oneste e duncje buine, e cjape lis misuris ai furlans e si palese plui grintose de metât dal cjamp indenant e atente ce che al covente tal repart difensîf.
La scuadre ospite si rint pericolose za sul imprin: sui disvilups dal prin corner, Bonaventura al tire e al cjape il pâl.
La rispueste furlane e rive dopo siet minûts cun Di Natale che i da a Muriel un balon di aur, dome di butâ dentri, di bessôl denant dal puartîr, ma la conclusion e je debule e centrâl, compagn di un altri tîr fat al minût diesim prin.
Di chê altre bande dal cjamp si fâs viodi Scuffet, che al è atent suntune zirade di Moralez, intant che Consigli nol à masse problemis suntune conclusion di Pinzi. Sù par jù une desene di minût plui tart une durmide de difese e une indecision dal puartîr furlan a stramudin un cross pinelât cul esterni di Raimondi intune ocasion gol par Brivio, che le bute dentri: un a zero.
I bergamascs a tegnin il control de partide e la reazion dal Udin no je alc e ce. I blancs e neri a vuadagnin alc in tiermins dinamisim ofensîf dopo de jentrade di Bruno Fernandes al puest di Naldo, ma la ande de partide no cambie e al è anzit Scuffet a ripsuindi inte maniere miôr a un pâr di balons pericolôs che a menacin la sô puarte.
Tal secont timp la musiche e somee jessi ancjemò chê. Alc in miôr al rive dopo de sostituzion di Muriel cun Nico Lopez, ma des bandis di Consigli l’Udin nol rive a rindisi pardabon pericolôs. Chest al sucêt dome cuntun bile tîr dal uruguaian che al oblee il puartîr bergamasc a fâ une rispueste curte, cu la bale che i rive a Di Natale che però al ven butât jù di Stendardo: rigôr e realizazion dai undis metris de bande di Totò.
La Atalanta e torne al atac, l’Udin si difint cun ansie e al ven salvât di un tic di fortune, stant che al bombe di vincjecinc metris tirade di Cigarini e sbat su la travierse, e di Scuffet che al met i pugns e al slontane un potenziâl pericul pôc prime de fin. Cun dut de esitance sul gol di Brivio, la sô prestazion e je une des miôr inte scuadre di Guidolin, là che meretin alc di plui di suficience ancje Di Natale, Nico Lopez, Bruno Fernandes e Danilo, intant che a deludin un tic Widmer e Basta, che però si capìs che si ctarès miôr su chê altre corsie.
Un pont par om e plui o mancul ducj contents, almancul pe classifiche. Se prime de partide si sperave intune vitorie, dopo dai passe novante minûts di zûc si scuen contentâsi dal fat che cualchi mês indaûr une partide cussì l’Udin le varès pierdude. Une sodisfazion che e fâs rime cun avilizion.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn